CELEX: 31982R3499
Language: el
Date: 1982-12-21 00:00:00
Title: Κανονισμός (EOK) αριθ. 3499/82 τού Συμβουλίου τής 21ης Δεκεμβρίου 1982 περί καθορισμού τής ποσότητας βουτύρου Νέας Ζηλανδίας πού επιτρέπεται νά εισάγει τό Ηνωμένο Βασίλειο κατά τό 1983 καί γιά τήν αναθεώρηση τής εισφοράς κατά τήν εισαγωγή βουτύρου Νέας Ζηλανδίας

Avis juridique important

|

31982R3499

Κανονισμός (EOK) αριθ. 3499/82 τού Συμβουλίου τής 21ης Δεκεμβρίου 1982 περί καθορισμού τής ποσότητας βουτύρου Νέας Ζηλανδίας πού επιτρέπεται νά εισάγει τό Ηνωμένο Βασίλειο κατά τό 1983 καί γιά τήν αναθεώρηση τής εισφοράς κατά τήν εισαγωγή βουτύρου Νέας Ζηλανδίας  

Επίσημη Εφημερίδα αριθ. L 368 της 28/12/1982 σ. 0001 - 0001

***** ΚΑΝΟΝΙΣΜΟΣ (ΕΟΚ) αριθ. 3499/82 ΤΟΥ ΣΥΜΒΟΥΛΙΟΥ  της 21ης Δεκεμβρίου 1982  περί καθορισμού της ποσότητας βουτύρου Νέας Ζηλανδίας που επιτρέπεται να εισάγει το Ηνωμένο Βασίλειο κατά το 1983 και για την αναθεώρηση της εισφοράς κατά την εισαγωγή βουτύρου Νέας Ζηλανδίας  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχωρήσεως του 1972 και ιδίως το άρθρο 5 παράγραφος 2 του πρωτοκόλλου αριθ. 18 που προσαρτάται στην προαναφερθείσα πράξη,  την πρόταση της Επιτροπής,  Εκτιμώντας:  ότι το πρωτόκολλο αριθ. 18 και ο μεταγενέστερος κανονισμός (ΕΟΚ) αριθ. 858/81 του Συμβουλίου της 1ης Απριλίου 1981 περί εισαγωγής βουτύρου Νέας Ζηλανδίας στο Ηνωμένο Βασίλειο με ειδικούς όρους (1) επιτρέπει στο Ηνωμένο Βασίλειο να εισάγει ορισμένες ποσότητες βουτύρου Νέας Ζηλανδίας με ειδικούς όρους μέχρι τις 31 Δεκεμβρίου 1983· ότι, ιδίως, το άρθρο 2 παράγραφος 2 του προαναφερθέντος κανονισμού προβλέπει τον καθορισμό, πριν από την 1η Οκτωβρίου 1982, της ποσότητας που επιτρέπεται να εισάγει το Ηνωμένο Βασίλειο κατά το ημερολογιακό έτος 1983, λαμβάνοντας υπόψη, ιδίως, την εξέλιξη της καταστάσεως στην κοινοτική αγορά βουτύρου και την εξέλιξη της παγκόσμιας αγοράς βουτύρου·  ότι, ωστόσο, δεν κατέστη δυνατό να εκδοθεί, πριν από την 1η Ιανουαρίου 1983, ο κανονισμός για τον καθορισμό της ποσότητας βουτύρου Νέας Ζηλανδίας που επιτρέπεται να εισάγει το Ηνωμένο Βασίλειο κατά το 1983· ότι πρέπει, κατά συνέπεια, να καθορισθεί η ποσότητα που μπορεί να εισάγει κατά τον Ιανουάριο 1983·  ότι η εξέλιξη της καταστάσεως της αγοράς στην Κοινότητα χαρακτηρίζεται από τη μείωση της καταναλώσεως, αλλά ότι η κατάσταση της παγκόσμιας και της κοινοτικής αγοράς θα επιτρέψει, πιθανότατα, στη Νέα Ζηλανδία να συνεχίσει κατά το 1983 υπό ειδικούς όρους τις εξαγωγές βουτύρου προς το Ηνωμένο Βασίλειο σε ελαττούμενες ποσότητες·  ότι η ειδική εισφορά πρέπει να αναθεωρηθεί ώστε να λάβει υπόψη την επίπτωση της αυξήσεως των τιμών παρεμβάσεως στους όρους εμπορίας βουτύρου στο Ηνωμένο Βασίλειο,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Η ποσότητα βουτύρου Νέας Ζηλανδίας που επιτρέπεται να εισάγει το Ηνωμένο Βασίλειο κατά τον Ιανουάριο του 1983 καθορίζεται σε 7 250 τόνους.  Άρθρο 2  Το ποσό των 77,52 ECU/100 χγρ που προβλέπεται στο άρθρο 3 παράγραφος 1 του κανονισμού (ΕΟΚ) αριθ. 858/81 αντικαθίσταται από το ποσό των 84,36 ECU/100 χγρ.  Άρθρο 3  Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 21 Δεκεμβρίου 1982.  Για το Συμβούλιο  Ο Πρόεδρος  O. MOELLER  (1) ΕΕ αριθ. L 90 της 4. 4. 1981, σ. 18.